Diari Oficial de la Generalitat Valenciana


Sumari del DOGV 5125, del 31-10-2005 (2005/12297)

DECRET 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques.
----------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2005/10/28/153/dof/vci/html**

### Dades del document

Número de DOGV
:   5125

Data del DOGV
:   31-10-2005

Secció del DOGV
:   I. DISPOSICIONS GENERALS

Número del document
:   2005/12663


Data del document
:   28-10-2005

Organisme emissor
:   Conselleria de Justícia, Interior i Administracions Públiques

Tipus de document
:   Decret

Anàlisi jurídica

 Descriptors 

:   * Conselleria Justícia i Administracions Públiques
    * organització administrativa
    * administració regional
    * legislació
    * reglament intern

DECRET 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques. [2005/X12028]
  
El Decret 151/2005, de 28 d'octubre, del Consell de la Generalitat, determina el nombre i la denominació de les conselleries amb competències executives en què s'organitza l'administració de la Generalitat, entre les quals es troba la Conselleria de Justícia, Interior i Administracions Públiques.
  
D'altra banda, el Decret 152/2005, de 28 d'octubre, del Consell de la Generalitat, pel qual s'establix l'estructura orgànica de la Presidència i de les conselleries de l'administració de la Generalitat, determina l'estructura organitzativa bàsica de la Conselleria de Justícia, Interior i Administracions Públiques.
  
Conforme a allò que s'ha exposat, resulta necessària l'aprovació d'un Reglament Orgànic i Funcional de la Conselleria de Justícia, Interior i Administracions Públiques que, adaptat al nou organigrama, determine les funcions que s'atribuïxen als òrgans superiors i centres directius que la componen, així com les unitats administratives de rang superior que s'hi adscriuen a cada un.
  
Per tot això de conformitat amb el que establixen els articles 35.f) i 70 de la Llei 5/1983, de 30 de desembre, de Govern Valencià, modificada per Llei 1/2002, de 26 de febrer, a proposta del conseller de Justícia i Administracions Públiques i amb la deliberació prèvia del Consell de la Generalitat, en la reunió del dia 28 d'octubre de 2005
  
DECRETE
  
Títol I
  
Disposicions generals
  
Article 1
  
La Conselleria de Justícia, Interior i Administracions Públiques és el departament del Consell de la Generalitat a què correspon exercir les competències en matèria de justícia, funció pública, modernització i gestió de qualitat i inspecció de servicis, situacions d'emergència, interior, gestió de la Unitat del Cos Nacional de Policia adscrita a la Comunitat Valenciana, administració local, col·legis professionals, associacions, fundacions, registres i notariat, consultes populars i electorals.
  
Article 2
  
Davall la dependència del conseller, la Conselleria de Justícia, Interior i Administracions Públiques està integrada pels següents òrgans superiors i centres directius:
  
- Secretaria Autonòmica de Justícia
  
- Secretaria Autonòmica d'Interior.
  
- Secretaria Autonòmica d'Administracions Públiques.
  
- Sotssecretaria.
  
- Direcció General de Justícia.
  
- Direcció General d'Interior.
  
- Direcció General d'Administració Autonòmica.
  
- Direcció General d'Administració Local.
  
Article 3
  
1. El Consell de Direcció és l'òrgan col·legiat d'assessorament i assistència al conseller en l'elaboració, coordinació i execució del programa d'actuacions del departament.
  
Davall la presidència del conseller, el Consell de Direcció està integrat pels titulars de les secretaries autonòmiques, de la Sotssecretaria, de les direccions generals i de la Direcció del Gabinet del conseller. El titular de la Direcció del Gabinet del conseller es farà càrrec de la Secretaria del Consell.
  
2. A les sessions del Consell de Direcció podran assistir els responsables de les unitats administratives, així com aquelles persones al servici del departament que el conseller estime oportú.
  
Article 4
  
En els casos d'absència o malaltia del titular del departament, s'aplicarà el que disposa l'apartat i) de l'article 16 de la Llei de Govern Valencià.
  
Fins que es resolga la substitució, les funcions d'aquell o aquella com a titular del departament seran exercides temporalment pels titulars de les secretaries autonòmiques, a excepció de les que li corresponen com a membre del Consell de la Generalitat, seguint l'orde de prelació previst en l'article únic del Decret 152./2005, de 28 d'octubre, del Consell de la Generalitat, pel qual s'establix l'estructura orgànica de la Presidència i de les conselleries de l'administració de la Generalitat.
  
Tal orde s'aplicarà, així mateix, a efectes de la seua substitució, per a les secretaries autonòmiques, sotssecretaria i direccions generals.
  
El que establixen els paràgrafs anteriors s'entén sense perjuí del que, si és el cas, dispose el conseller mitjançant una resolució.
  
Article 5
  
El nivell administratiu està constituït per totes les unitats o òrgans d'esta naturalesa dependents directament dels òrgans superiors i del nivell directiu del departament.
  
Títol II
  
De l'estructura i funcions dels òrgans
  
superiors i del nivell directiu
  
Capítol I
  
Del conseller
  
Article 6
  
El conseller de Justícia, Interior i Administracions Públiques és l'òrgan jeràrquic superior del departament, i exercix totes les atribucions conferides per la Llei de Govern Valencià, així com qualsevol altra que li atorgue l'ordenament jurídic, en l'àmbit competencial assignat a la Conselleria de Justícia, Interior i Administracions Públiques.
  
El conseller, davall la superior autoritat del Consell de la Generalitat, assumix la representació orgànica de la Conselleria de Justícia, Interior i Administracions Públiques davant qualsevol classe d'institucions públiques i privades.
  
Article 7
  
El Gabinet del conseller és la unitat de suport, assessorament i assistència immediata al titular del departament, de qui depén directament.
  
El Gabinet del conseller té a càrrec seu el manteniment de les relacions del conseller amb els alts òrgans i institucions de la Generalitat, de l'estat i de les altres administracions públiques. També té a càrrec seu les relacions informatives i amb els mitjans de comunicació, així com el desenvolupament de totes les funcions que li encomane el conseller.
  
Capítol II
  
De les secretaries autonòmiques
  
Article 8
  
1. Les secretaries autonòmiques, davall la dependència del conseller, i de conformitat amb allò que s'ha disposat per l'article 74 de la Llei de Govern Valencià, dirigixen i coordinen els centres directius, i les unitats administratives integrades en estos últims, que s'adscriuen davall la seua dependència.
  
2. Els correspon impulsar i coordinar la consecució dels programes i l'execució dels projectes que exercisquen els centres directius que estiguen davall la seua dependència, controlant i supervisant el compliment dels objectius.
  
3. Els correspon així mateix resoldre els recursos que s'interposen contra les resolucions dels centres directius que estiguen davall la seua dependència i els actes de la qual no esgoten la via administrativa.
  
Secció primera
  
De la Secretaria Autonòmica de Justícia
  
Article 9
  
La Secretaria Autonòmica de Justícia exercirà les competències que se li atribuïxen en l'article 74 de la Llei de Govern Valencià i en l'article 8 del present reglament, en matèria de justícia, col·legis professionals, associacions, fundacions, registres i notariat.
  
Article 10
  
De la Secretaria Autonòmica de Justícia depén la Direcció General de Justícia.
  
Article 11
  
1. La Direcció General de Justícia, davall la dependència de la Secretaria Autonòmica de Justícia, exercix les funcions establides en l'article 76 de la Llei de Govern Valencià, així com les restants previstes en l'ordenament jurídic, respecte a les matèries següents:
  
a) En matèria de justícia li correspon:
  
- Dirigir, impulsar, coordinar i executar les competències atribuïdes a la Generalitat, en aplicació de l'Estatut d'Autonomia i de la Llei Orgànica del Poder Judicial, en l'àmbit de l'administració de justícia.
  
- Organitzar, executar i controlar la política de la Generalitat en matèria d'atenció a la víctima del delicte i relacions amb els òrgans judicials de la Comunitat Valenciana.
  
- Impulsar, desenvolupar i donar suport administratiu i tècnic a la Comissió de Codificació Civil Valenciana, conforme a allò que s'ha disposat pel Decret 97/2004, d'11 de juny, del Consell.
  
b) En matèria d'associacions, fundacions, col·legis professionals, registres i notariat, li correspon executar les competències atribuïdes a la Generalitat, en aplicació de l'Estatut d'Autonomia i de les corresponents normes sectorials.
  
Article 12
  
La Direcció General de Justícia s'estructura en les unitats següents:
  
- Àrea de Modernització de l'administració de Justícia, a la qual competix la coordinació interna dels servicis i unitats administratives a què s'encomane dotar de mitjans materials, informàtics i infraestructures als òrgans judicials, així com la supervisió dels criteris de planificació i d'execució establits, i la representació de la Direcció General en les tasques que se li encomanen.
  
- Àrea de Relacions amb l'administració de Justícia, a la qual competix la coordinació interna dels servicis i unitats administratives a què s'encomanen les relacions amb l'administració de Justícia, la gestió dels recursos humans del personal de l'administració de Justícia sobre els temes en què té competències, la gestió de l'atenció a la víctima del delicte, per mitjà d'oficines d'Atenció a les Víctimes del Delicte o altres entitats, el suport administratiu de les comissions d'Assistència Jurídica Gratuïta, la gestió de les subvencions per a retribuir els servicis d'assistència jurídica gratuïta i assistència al detingut o pres, i les relatives a associacions, fundacions, col·legis professionals, registres i notariat, així com la supervisió dels criteris de planificació i d'execució establits i la representació de la Direcció General en les tasques que se li encomanen.
  
- Àrea de Gestió de l'Oficina Judicial, a la qual competix la coordinació interna dels servicis i unitats administratives a què s'encomanen l'execució de les directrius relatives al disseny, planificació, organització i coordinació de les oficines judicials i la resta d'òrgans sobre els quals es té competències, així com la supervisió dels criteris de planificació i d'execució establits i la representació de la Direcció General en les tasques que se li encomanen, i específicament les competències següents:
  
a) Executar les directrius marcades per la Direcció General de Justícia en l'àmbit de les unitats processals de suport directe, dels servicis comuns processals, de les unitats administratives i de les oficines comunes de suport.
  
b) Gestionar la implantació, organització i desenvolupament de les unitats processals de suport directe, dels servicis comuns processals, de les unitats administratives i de les oficines comunes de suport.
  
c) Programar, organitzar i homogeneïtzar les pautes generals de treball de les unitats administratives i de les oficines comunes de suport de la Comunitat Valenciana.
  
d) Dirigir l'activitat de les unitats administratives i oficines comunes de suport per a optimar-ne el rendiment i oferir un servici públic de qualitat.
  
e) Supervisar i retre compte de la consecució d'objectius per les unitats administratives i oficines comunes de suport.
  
f) Coordinar i harmonitzar l'actuació de les distintes unitats administratives i oficines comunes de suport de la Comunitat Valenciana.
  
g) Demanar la necessària cooperació dels responsables dels servicis comuns processals amb les unitats administratives i oficines comunes de suport.
  
h) Garantir la correcta coordinació, connexió i interrelació entre les unitats administratives i oficines comunes de suport amb els jutjats i tribunals.
  
- Direcció de Gestió de la Ciutat de la Justícia de València, amb el rang jeràrquic administratiu d'àrea, a la qual competix la direcció de la unitat administrativa del partit judicial de València, la gestió dels mitjans materials, informàtics i infraestructures de la Ciutat de la Justícia de València, així com la supervisió dels criteris de planificació i d'execució establits i la representació de la Direcció General en les tasques que se li encomanen.
  
Secció segona
  
De la Secretaria Autonòmica d'Interior
  
Article 13
  
La Secretaria Autonòmica d'Interior exercirà les competències que se li atribuïxen en l'article 74 de la Llei de Govern Valencià i en l'article 8 del present reglament, en matèria de situacions d'emergència i protecció civil, interior, gestió de la Unitat del Cos Nacional de Policia adscrita a la Comunitat Valenciana i consultes populars i electorals.
  
Article 14
  
De la Secretaria Autonòmica d'Interior depén la Direcció General d'Interior.
  
Article 15
  
1. La Direcció General d'Interior, davall la dependència de la Secretaria Autonòmica d'Interior, exercix les funcions establides en l'article 76 de la Llei de Govern Valencià, així com les restants previstes en l'ordenament jurídic, respecte a les matèries següents:
  
a) En matèria de protecció civil i gestió d'emergències té encomanades:
  
- La direcció i gestió de la política de la Generalitat en matèria de protecció civil i gestió d'emergències, en el marc del que establix la Llei 9/2002, de 12 de desembre, de Protecció Civil i Gestió d'Emergències.
  
- La direcció i gestió de l'encomanda del Consell de Seguretat Nuclear de la Generalitat.
  
- La direcció i gestió de la participació de la Generalitat en els consorcis de bombers.
  
- La detecció i extinció dels incendis forestals i la coordinació de la vigilància dissuasiòria enfront de tal risc.
  
b) En matèria de seguretat pública té encomanades:
  
- La direcció i gestió de la política de la Generalitat en matèria de seguretat pública.
  
- La direcció i gestió de l'Institut Valencià de Seguretat Pública, competent en la formació de les policies locals i dels servicis essencials i complementaris d'emergències.
  
- La coordinació i selecció de policies locals a la Comunitat Valenciana.
  
- La competència en matèria d'espectacles, establiments públics i activitats recreatives, en el marc del que establix la llei.
  
c) En relació amb la Unitat del Cos Nacional de Policia, adscrita a la Comunitat Valenciana, li correspon la direcció i gestió derivades de l'acord administratiu de col·laboració subscrit entre el Ministeri de l'Interior i la Generalitat en matèria policial i l'exercici de les competències en matèria de personal dels membres de la dita unitat.
  
d) Té així mateix encomanada la gestió en matèria de consultes populars i electorals i d'ajuda a les víctimes del terrorisme.
  
2. La Direcció General d'Interior s'estructura en les unitats següents:
  
- L'Àrea d'Emergències i Formació en Seguretat Pública:
  
L'Àrea d'Emergències i Formació en Seguretat Pública té atribuïdes la coordinació dels servicis i unitats adscrites a esta en matèria de protecció civil, emergències i l'exercici de les funcions de l'Institut Valencià de Seguretat Pública en matèria de formació dels policies locals i dels servicis essencials i complementaris d'emergències, la coordinació externa amb altres administracions públiques i la representació de la direcció general en les tasques que se li encomana.
  
- L'Àrea de Seguretat Pública:
  
L'Àrea de Seguretat Pública té atribuïda la coordinació dels servicis i unitats adscrites a esta: la coordinació externa amb altres administracions públiques, en matèria de seguretat pública, i la representació de la direcció general en les tasques que se li encomanen. Així mateix, durà a terme assistència tècnica jurídica i administrativa de la Unitat del Cos Nacional de Policia, adscrita a la Comunitat Valenciana, així com la coordinació, gestió i tramitació dels assumptes relatius al règim de personal i mitjans de l'esmentada Unitat.
  
En matèria de seguretat pública, l'exercici de les funcions de la Direcció General en les competències de selecció i coordinació dels Cossos de la Policia Local de la Comunitat Valenciana i de policia d'espectacles, establiments públics i activitats recreatives.
  
Igualment li correspon la gestió de les competències atribuïdes a la Generalitat en matèria de consultes populars i electorals, en el marc de la Llei Orgànica 5/1985, de 19 de juny, del Règim Electoral General, i la Llei de la Generalitat 1/1987, de 31 de març, Electoral Valenciana.
  
- Unitat del Cos Nacional de Policia, adscrita a la Comunitat Valenciana:
  
La Unitat del Cos Nacional de Policia, adscrita a la Comunitat Valenciana, depén orgànicament del Ministeri de Justícia i Interior i funcionalment de la Conselleria d'Administració Pública, i té a càrrec seu les funcions i atribucions assenyalades en l'article 38.1 de la Llei Orgànica 2/1986, de 13 de març, de Forces i Cossos de Seguretat, i contingudes en l'acord de col·laboració subscrit amb el Ministeri de Justícia i Interior a l'empara del que establix el Reial Decret 221/1991, de 22 de febrer, i se n'exercix el comandament, la coordinació i el control a través de la Direcció de la Unitat.
  
Secció tercera
  
De la Secretaria Autonòmica d'Administracions Públiques
  
Article 16
  
La Secretaria Autonòmica d'Administracions Públiques exercirà les competències que se li atribuïxen en l'article 74 de la Llei de Govern Valencià i en l'article 8 del present reglament, en matèria de funció pública, modernització i gestió de qualitat i inspecció de servicis, i administració local.
  
Article 17
  
La Secretaria Autonòmica d'Administracions Públiques s'estructura en els següents centres directius:
  
- Direcció General d'Administració Autonòmica.
  
- Direcció General d'Administració Local.
  
Article 18
  
1. La Direcció General d'Administració Autonòmica, davall la dependència de la Secretaria Autonòmica d'Administracions Públiques, exercix les funcions establides en l'article 76 de la Llei de Govern Valencià, així com les restants previstes en l'ordenament jurídic, respecte a les matèries següents:
  
a) En matèria de funció pública té encomanades la direcció, impuls i execució en matèria de personal al servici del Consell de la Generalitat, així com la definició, implantació i supervisió del marc regulador de les relacions socials en l'àmbit de la Generalitat. Respecte d'això, li correspon:
  
- Elaborar informes sobre els projectes de disposicions generals que afecten l'estructura orgànica, mètodes de treball i de personal de les conselleries i els organismes dependents d'estes.
  
- L'elaboració de les relacions de llocs de treball, els procediments de reassignació d'efectius, la classificació de llocs de treball i el sistema retributiu del personal, en coordinació amb el departament competent en matèria de política pressupostària i despesa pública.
  
- La gestió de personal i l'aplicació del règim d'incompatibilitats.
  
- L'elaboració de l'oferta d'ocupació públic i la seua execució per mitjà de la gestió de les convocatòries d'accés a la funció pública valenciana, la supervisió dels criteris de planificació i d'execució establits en matèria d'oferta d'ocupació pública, així com la provisió de llocs de treball.
  
- Les relacions amb les centrals sindicals, associacions professionals i representants del personal, la participació en els òrgans de representació previstos en la Llei 9/1987, de 12 de maig, sense perjuí de la intervenció de l'òrgan competent en aquells processos de negociació que pogueren tindre incidència pressupostària.
  
- L'execució de les funcions establides en la normativa vigent en matèria de prevenció de riscos laborals i atribuïdes als servicis de prevenció, en relació amb el personal de l'administració del Consell de la Generalitat i justícia.
  
- La coordinació dels servicis de prevenció dels sectors docent i sanitari.
  
- La gestió, manteniment i actualització del Registre de Personal de la Generalitat i del Registre de Llocs de Treball.
  
- La formació i perfeccionament del personal al servici de la Generalitat, per mitjà de la realització, coordinació o l'homologació d'activitats formatives incloses en els plans de formació de la Generalitat, sense perjuí de les competències formatives que tinguen encomanades altres conselleries, així com la coordinació i homologació dels cursos impartits per altres òrgans de la Generalitat o altres òrgans de l'administració pública.
  
- La planificació, organització i execució dels cursos derivats dels processos de selecció i promoció dels empleats públics de l'administració de la Generalitat.
  
- La formació i perfeccionament del personal al servici de les administracions locals, en les condicions que s'establisquen en els acords de cooperació interadministrativa que pogueren aconseguir-se.
  
b) En matèria de modernització, qualitat en la gestió i inspecció de servicis:
  
- La realització d'estudis i anàlisi sobre l'organització dels recursos humans en l'administració pública i sobre la direcció i gestió pública que servisquen per a l'adopció de decisions estratègiques en l'àmbit de competència de la direcció general.
  
- La proposta de definició d'un model corporatiu per a la implantació en la Generalitat d'una cultura d'excel·lència en la gestió centrada en el paper dels recursos humans i basat en la millora contínua, així com el desenvolupament normatiu dels instruments per a la implantació en el sector públic de mesures dirigides a una millor prestació dels servicis públics.
  
- El control i inspecció general dels servicis, unitats i activitats de l'administració de la Generalitat, i dels organismes, entitats i empreses que en depenen, amb l'abast i contingut previstos en el Decret 236/1997, de 9 de setembre, del Consell de la Generalitat, pel qual es regula l'exercici de la competència d'inspecció general dels servicis de l'administració valenciana.
  
2. La Direcció General d'Administració Autonòmica s'estructura en les unitats següents:
  
- Àrea de Funció Pública, a la qual competix la coordinació interna dels servicis i unitats administratives adscrites a esta, la supervisió dels criteris de planificació i d'execució establits en matèria de provisió de llocs, gestió de personal, règim d'incompatibilitats, l'elaboració de les relacions de llocs de treball, els procediments de reassignació d'efectius, la classificació de llocs de treball, el sistema retributiu del personal i la gestió, manteniment i actualització del Registre de Personal de la Generalitat i del Registre de Llocs de Treball.
  
- Àrea de l'Institut Valencià d'Administració Pública (IVAP), a la qual competix la coordinació interna dels servicis i unitats administratives adscrites a esta, la supervisió dels criteris de planificació i d'execució establits en matèria de formació i perfeccionament del personal, l'organització de les proves de selecció, així com els cursos derivats dels processos de selecció i promoció dels empleats públics.
  
- Àrea de Modernització, Gestió de Qualitat i Inspecció de Servicis, a la qual competix la coordinació interna dels servicis i unitats administratives adscrites a esta, la supervisió i planificació de les funcions establides en matèria de modernització, qualitat en la gestió i inspecció general de servicis.
  
- Àrea de Prevenció de Riscos Laborals del Sector d'Administració Pública, a qui competix la coordinació interna dels servicis i unitats administratives adscrites a esta, la supervisió dels criteris de planificació i d'execució establits en matèria de direcció i coordinació de les activitats preventives, d'assessorament i suport, previstes en l'article 31 de la Llei 31/1995, de 8 de novembre, de Prevenció de Riscos Laborals, i la resta de normativa aplicable, amb la finalitat de garantir l'adequada protecció de la seguretat i la salut del personal al servici de l'administració del Consell de la Generalitat i de l'administració de Justícia, així com la coordinació dels servicis de prevenció dels sectors docent i sanitari.
  
Article 19
  
1. La Direcció General d'Administració Local, davall la dependència de la Secretaria Autonòmica d'Administracions Públiques, exercix les funcions establides en l'article 76 de la Llei de Govern Valencià, així com les restants previstes en l'ordenament jurídic, respecte a les matèries següents:
  
a) Gestionar i executar la política de la Generalitat en matèria d'administració Local.
  
b) Col·laborar i assistir als òrgans col·legiats, dependents d'esta.
  
c) Participar, en representació de la Generalitat, en tots aquells òrgans en matèria de règim local, la norma de creació dels quals preveja una participació de la comunitat autònoma, llevat que expressament estiga atribuït a un altre departament.
  
d) Estudi, informe i resolució dels assumptes referits al règim jurídic, personal, organització, béns i servicis de les entitats locals, així com l'organització territorial i la seua coordinació, en el marc d'allò que s'ha disposat per l'Estatut d'Autonomia de la Comunitat Valenciana i la legislació sobre règim local.
  
Respecte d'això, li correspon:
  
- Prestar assessorament jurídic a les entitats locals com a suport a la seua gestió, per mitjà de l'elaboració d'informes, estudis, dictàmens, circulars, publicacions o qualsevol altra fórmula d'assistència i col·laboració.
  
- Gestionar les competències en matèria de funcionaris d'administració local amb habilitació nacional (provisió temporal, classificació de llocs, valoració dels mèrits de determinació autonòmica en els concursos per a la seua provisió definitiva).
  
- Gestionar, en coordinació amb l'INAP, els processos selectius per a la provisió de llocs reservats a habilitats nacionals a la Comunitat Valenciana.
  
- Designar el representant de la Generalitat en els tribunals que, per a la selecció i provisió de llocs de treball, convoque cada entitat local.
  
- Elaborar les propostes de resolució dels expedients en matèria d'administració local, en especial els relatius al règim jurídic, personal, organització, béns i servicis de les entitats locals.
  
- Estudiar i, si és el cas, proposar la impugnació dels actes i acords que les entitats locals han de remetre a la Generalitat.
  
- Tramitar les declaracions d'urgent ocupació, en els procediments d'expropiació forçosa aprovats per les entitats locals de la Comunitat Valenciana.
  
- Gestionar el portal de dades CIVIS i el Registre de les Entitats Locals.
  
- Tramitar els expedients d'heràldica i vexil·lologia, assistint en les seues funcions el Consell Tècnic d'Heràldica i Vexil·lologia.
  
- Gestionar els procediments relatius a l'alteració de la denominació dels municipis.
  
- Tramitar la sol·licitud de dictamen de les corporacions locals al Consell Jurídic Consultiu.
  
- Estudiar, investigar i divulgar en matèria de règim local i organització territorial; prepara i elabora els projectes normatius en matèria de règim local, en especial, el pacte local.
  
- Fomentar la implantació de sistemes de qualitat en l'administració local valenciana.
  
- Establir les directrius d'eficàcia i coordinació administrativa amb altres administracions públiques amb competència en règim local (diputacions provincials i administració general de l'estat).
  
- Promoure l'associacionisme municipal, i gestionar la cooperació amb els municipis valencians a través del Fons Autonòmic de Cooperació Municipal.
  
- Tramitar els procediments relatius a l'organització i demarcació territorial (alteració de termes municipals, delimitacions, replantejaments, entitats locals menors, àrees metropolitanes, demarcacions territorials).
  
2. En la Direcció General d'Administració Local s'integra l'Àrea d'Administració Local, a la qual correspon la coordinació interna dels servicis i unitats administratives adscrites a esta, i la representació de la direcció general en les tasques que se li encomanen.
  
Capítol III
  
De la Sotssecretaria
  
Article 20
  
1. Davall la directa dependència del conseller, la Sotssecretaria té atribuïdes les competències i funcions establides per l'article 75 de la Llei de Govern Valencià, així com les que li vinguen atribuïdes per altres normes i les que li encomane el conseller.
  
2. En particular, li corresponen les següents:
  
a) Dirigir i gestionar els servicis generals i dependències comunes de la conselleria.
  
b) Gestionar la tramitació i coordinació dels convenis i acords de col·laboració del departament, així com supervisar els expedients de contractació que gestionen altres centres directius, excepte aquells respecte de què els seus titulars tinguen delegades les facultats per a la seua realització.
  
c) Elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.
  
d) Dissenyar, executar i mantindre actualitzats els programes d'informació i gestió econòmica de la conselleria, establint les directrius per a la correcta gestió de despeses i ingressos i l'òptima utilització dels recursos.
  
e) Tramitar els expedients de contractació.
  
f) Gestionar les despeses de personal de la conselleria i tramitar les incidències de nòmina.
  
g) Realitzar estudis tècnics i de dret comparat, així com recopilar documentació sobre matèries de competència de la conselleria.
  
h) Gestionar els sistemes informàtics centrals del departament.
  
i) Emetre informes sobre els assumptes que hagen de sotmetre's al Consell de la Generalitat, al president de la Generalitat o a altres òrgans, quan això siga preceptiu o així ho dispose el conseller.
  
j) Demanar l'emissió dels informes jurídics preceptius, conforme a allò que s'ha disposat pels articles 49 i 49 bis de la Llei de Govern Valencià.
  
k) Elaborar estudis i anàlisis relatives a la racionalització i reorganització, tant de l'estructura organitzativa de la conselleria, com dels procediments de gestió que s'hi realitzen, coordinant els treballs que en esta matèria s'elaboren per altres òrgans o unitats del departament.
  
l) Dissenyar els sistemes d'informació tècnica, així com elaborar, promoure i dirigir la implantació dels projectes informàtics, la creació i manteniment de les aplicacions informàtiques i l'assessorament i suport informàtic a tots els centres de la conselleria.
  
m) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que establixen les disposicions i instruccions dictades pels òrgans competents.
  
n) Elaborar, emetre informes i proposar disposicions sobre matèries del seu àmbit funcional, així com dictar resolucions, instruccions i ordes de servici en assumptes de la seua competència.
  
o) Qualsevol altra que li encomane el conseller o li conferisquen les disposicions legals.
  
Article 21
  
Adscrita a la Sotssecretaria, la Secretaria General Administrativa, de conformitat amb allò que s'ha disposat per l'article 79 de la Llei de Govern Valencià, és la unitat que, amb la màxima jerarquia del nivell administratiu, presta suport a la Sotssecretaria i, davall la seua autoritat, atén la totalitat dels servicis generals de la conselleria.
  
Títol III
  
De l'organització territorial
  
Article 22
  
1. Com a expressió del principi de desconcentració administrativa, la conselleria s'organitza territorialment en servicis centrals, que estenen la seua competència a tot l'àmbit de la Comunitat Valenciana, i en servicis territorials, amb competència d'àmbit provincial.
  
2. En cada una de les capitals de les províncies d'Alacant, Castelló i València, hi ha una direcció territorial, que actua davall la dependència orgànica de la Sotssecretaria i amb competència en el territori de la respectiva província.
  
3. Funcionalment, les direccions territorials depenen dels distints centres directius de la conselleria, segons l'índole de la matèria.
  
Article 23
  
1. Al front de cada direcció territorial està el director o directora territorial, amb el caràcter de representant permanent de la conselleria en el seu respectiu territori.
  
2. Al director o directora territorial li correspon la direcció de tots els servicis, programes i activitats que exercixen els òrgans, unitats i centres dependents o integrats en la direcció territorial. El director o directora territorial és l'òrgan de relació ordinària i regular entre les unitats, centres i dependències territorials i els servicis centrals del departament.
  
Article 24
  
1. Correspon al director o directora territorial vetlar per l'adequat desplegament i execució de les funcions pròpies de la conselleria en el seu àmbit territorial.
  
2. El director o directora territorial exercix les funcions que li atribuïxen les disposicions vigents, així com les que expressament li deleguen els centres directius competents.
  
Article 25
  
Per al desenvolupament de les seues funcions, les direccions territorials comptaran amb les unitats que es determinen en desplegament del present reglament.
  
DISPOSICIÓ DEROGATÒRIA
  
Queden derogades totes les disposicions que del mateix rang o d'un rang inferior s'oposen al present decret.
  
DISPOSICIONS FINALS
  
Primera
  
Es faculta el conseller de Justícia, Interior i Administracions Públiques per a dictar totes les disposicions que requerisca el desplegament i execució del present decret, en compliment del que disposa l'article 71 de la Llei de Govern Valencià.
  
Segona
  
El present decret entrarà en vigor el mateix dia de l'aprovació.
  
València, 28 d'octubre de 2005
  
El president de la Generalitat,
  
FRANCISCO CAMPS ORTIZ
  
El conseller de Justícia, Interior i Administracions Públiques,


Còpia Permalink ELI